
Cum s-a format conştiinţa latinităţii la Aromîni? 

Călătorii apuseni cari au visitat pe Aromîni la începutul secolului al XlX-lea, într-o epocă în 
care nu exista un regat al României, au relevat, în scrierile lor, conştiinţa latinităţii pe care o are 
ramura sud-dunăreană a neamului nostru. 

Cum s-a format această conştiinţă a latinităţii la Romînii din Sudul Dunării? 

De şi o astfel de întrebare ar pretinde un studiu amănunţit, pe care cercetările de până acum nu 
ni-1 pot da, vom încerca totuşi, pe basa materialului de care dispunem, să fixăm jaloanele unei 
viitoare lucrări desvoltate cu privire la formarea conştiinţii latinităţii la Aromîni. 

In secolul al XVIII-lea înfloresc marile centre aromâneşti Moscopole (sau Voscopole) şi Meţova (sau 
Aminciu). Recentele cercetări istorice au dovedit că Aromînii au avut intense relaţiuni economice 
cu Italia acum două veacuri. Negustorii moscopoleni îşi trimet copiii la Veneţia să înveţe, pe lingă 
vre-un mare negustor de acolo, „să socotească şi să scrie frînceşte,” adică italieneşte. 1 Mergînd pe 
urmele Grecilor, cari în epoca aceia frecventează Universităţile italiene, Aromînii moscopoleni şi 
meţoveni ajung să aibă legături culturale cu marele popor latin de dincolo de Adriatică. 

Cunoaştem o mulţime de Aromîni care au trecut prin Universităţile din Italia. Dionisie 
Mantuca, mitropolit al Castoriei, în secolul al XVII-lea, originar din „Moscopolea Macedoniei,” 
era „bărbat cunoscător al limbilor greacă şi latină” şi „audiase profesori în Italia.” 2 Preotul Ioan 
Halcheu, „Moscopoleanul,” era „bărbat înţelept şi foarte învăţat, cunoscător al limbilor greacă, 
latină şi italiană.” A fost „director al Colegiului Flanginian din Veneţia.” 3 Un Ioan Halchia, 
„Macedonean,” originar „din Moscopole,” îşi trece, în 1692, la Roma, doctoratul în filosofie şi 
teologie. 4 In 1706, DimitrieHalchia, „din Moscopole,”- probabil rudă a celui precedent, - obţine, 
tot la Roma, titlul de doctor. 5 Dimitrie Procopiu Pamperi, „din Voscopolea Macedoniei,” secretar 
al lui Nicolae Mavrocordat, Domnul Ţării-Romîneşti, „a fost trimes de acesta la Padova pentru 
studiul medicinii.” 6 Teodor Anastasie Cavalioti, „protopop şi distins predicator din Moscopole,” 7 
după ce colindă Germania, „se duce de acolo la Veneţia.” 8 Constantul Hagi Gehani, „din 
Moscopole,” care se oprise de două ori la Universitatea din Halle, „visitase Leida şi Cambridge 
şi văzuse Franţa şi Italia.” 9 El se dusese „la Veneţia şi la Roma.” 10 Ieromonahul Trifon, „din 
Meţova,” profesor la Ianina, „s-a dus la Padova, unde, timp de şase ani, a studiat limbile latină 
şi italiană, filosofia şi matematica.” 11 Nicolae Zerdzuli (Cercel), „din Meţova Epirului,” director 
al Şcolii din Iaşii Moldovei în a doua jumătate a secolului al XVIII-lea, „fusese la Veneţia şi 
aproape în toate Universităţile din Italia, unde studiase, timp de opt ani, nu numai limbile 
latină, italiană şi francesă, dar şi toate ştiinţile.” 12 Generalul Ioan Coletti, originar din Săracu, 
comună pur românească, a studiat la Pisa şi a fost medicul lui Ali-Paşa din Tebelen. Distinsul 
om de Stat al Greciei moderne şi-a păstrat totdeauna conştiinţa originii lui româneşti. 13 

Cultura italiană nu era necunoscută Aromînilor. însuşi Pouqueville, consul al Franciei la Ianina 
în epoca lui Napoleon I-iu, face următoarea afirmaţie: „Valahii cari au călătorit, - şi sînt în 
număr mare, - vorbesc mai multe limbi şi au bibliotecile destul de bine înzestrate cu cărţi 
francese şi italiene.” 14 De influenţa culturii italiene va trebui să se ţie samă atunci cînd se va 
studia amănunţit formarea conştiinţii latine la Romînii sud-dunăreni. 

Sîntem de părere că elementul aromânesc a ajuns la convingerea originii sale latine în urma 

contactului pe care l-a avut cu Universităţile italiene. Nu credem că asămănarea graiului lor cu 

acela vorbit dincolo de Adriatică putea să rămîie neobservată de învăţaţii aromîni. Cronicarii 

moldoveni nu au ajuns la convingerea originii latine a neamului lor în urma studiilor făcute la 
Colegiile iesuite din Polonia? Dar conştiinţa originii latine la scriitorii ardeleni de la sfîrşitul 

secolului al XVIII-lea nu s-a trezit oare la Roma? Credem că umanismului italian îi datoresc 
Aromînii trezirea conştiinţii lor de popor latin. 

S-a vorbit de Ioan Halcheu, director al Colegiului Flanginian din Veneţia. Acesta a fost profesorul 
lui Teodor Anastasie Cavalioti, autor al Protopiriei, tipărită la Veneţia în 1770, care cuprinde, 
pe trei coloane, un vocabulariu paralel al limbilor greacă vulgară, aromînă şi albanesă. Vorbind 
despre Cavalioti, Johann Thunmann, profesor la Universitatea din Halle, scrie, în 1774, că „a 
studiat umanităţile în oraşul său natal cu Halcheu, un învăţat Moscopolean” („Die Humaniora 
hat er in seiner Vaterstadt bei Chalkeus, einem gelehrten Moschopolitaner, studiert”). is 
Protopiria ajunge în mânile lui Thunmann, mulţămită lui Constantin Hagi Gheorghiu Gehani 
Moscopoleanul, elev al lui Cavalioti, care colindă în secolul al XVIITlea principalele centre 
universitare din Europa şi se opreşte de două ori la Halle. Pe basa informaţiilor date de Hagi 
Gehani, Thunmann scrie că „Valahii de dincolo de Dunăre sânt un popor mare şi numeros,” că 
„vorbesc acelaşi graiu ca şi fraţii lor de dincoace de Dunăre” şi că „se numesc ei înşişi Romîni” 
(„Sie nennen sich selbst Rumanie oder Rumunje”). 16 

Thunmann citează şi cuvintele „torna, fratre,” care dovedesc, după el, presenţa elementului 
romanic în Peninsula Balcanică în secolul al VTlea. Iată ce explicaţie dă învăţatul german 
acestor cuvinte, servindu-se de informaţiile lui Hagi Gehani: „D. Gehani m-a informat că 
Valahii obişnuiesc şi astăzi să zică „toarnă, frate,” cînd roagă pe cineva să-i ajute la ridicarea 
unui animal răsturnat sau a poverii acestuia.” 17 

Istoricul care va căuta să urmărească formarea conştiinţii latinităţii la Aromîni va trebui să ţie 
samă că Hagi Gehani, care face cunoscuţi pe Aromîni, ca popor latin, lumii ştiinţifice apusene, 
era elevul lui Cavalioti, autorul primului vocabulariu aromînesc. Cavalioti, la rîndul său, fusese 
elevul umanistului Halcheu, care trecuse prin Italia şi cunoştea latina şi italiana. Va fi existat 
printre profesorii şi elevii Academiei din Moscopole o conştiinţă a latinităţii Aromînilor? 
Rămîne ca din cercetările viitoare să se lămurească această problemă. în tot caşul, explicaţia 
dată lui Thunmann de Hagi Gehani în legătură cu cuvintele „torna, torna, fratre” pare a ni 
dovedi că la Academia din Moscopole vor fi fost cunoscute izvoarele istorice cu privire la 
originea elementului românesc sud-dunărean. 


încă din secolul alXII-lea istoriografia bizantină ştie de originea latină a Romînilor: Kinnamos, 
vorbind de expediţia din 1166 a împăratului Manuil Comnenul împotriva Ungurilor, afirmase 
că acesta fusese ajutat de Valahi, „cari sînt socotiţi drept coloni veniţi din Italia.” 18 

Pouqueville afirmă că Aromînii de pretutindeni socotesc Italia ca ţara lor de origine: 

„Megalo-Vlahii, cari locuiesc în zilele noastre pe munţii cei înalţi ai Pindului, pe cari Nicetas 
îi numeşte Meteorii Tesaliei, precum şi cei din cantoanele Mălăcaşi şi Aspropatamos, se 
pretind, fără a da nicio dovadă istorică, descendenţi ai rămăşiţelor armatei lui Pompeiu, care se 
refugiaseră în munţii Tesaliei după bătălia de la Pharsalos. Alţii dintre ei cred că sînt posteritatea 
unei colonii venite din Abruzzi şi întemeiază această tradiţie pe faptul că Valahii aspropotamiţi 
îşi zic încă Bruzi-Vlahi. In sfîrşit această părere este răspîndită printre Valahii Perebieni, cari 
locuiesc la Meţova, într-o parte din cantonul Zagor, în Livadia, în Atica şi chiar în Moreia. 
Valahii Masareţi sau Dasareţi, cari au restaurat Moscopolea, căreia i-au dat numele de 
Voscopole, oraş de păstori, din pricina numelui lor de Vlah, - această valoroasă populaţie, ale 
cării triburi sînt împrăştiate în cantoanele Colonia, Coriţa şi pănă aproape de Durazzo, - sînt, 
după spusa lor, urmaşii unei colonii aşezate de Quintus Maximus în Taulanţia sau Muzachia, 
de unde ar fi trecut în munţii candavieri în timpul năvălirilor barbare. Cit despre triburile 
valahe din vecinătatea Parnasului şi a Cefisului Focidei, ele pretind că au o origine comună cu 
Megalo-Vlahii, şi toate, în general, revendică, cu mîndrie, numele de Romîni sau Romani” („... 
et toutes en general revendiquent avec orgueil le nom de Romounis ou Romains”). 19 

Toate aceste păreri pe care le aveau Aromînii cu privire la originea lor italică ni fac impresia că 
se datoresc învăţaţilor lor cari îşi făcuseră studiile în universităţile de dincolo de Adriatică. 
Pomenirea lui Pompeiu şi a lui Quintus Maximus, teoria cu descendenţa din Abruzzi a unei 
părţi din Aromîni, iată dovezi că umanismul italian nu a fost fără influenţă asupra formării 
conştiinţii latine la elementul românesc sud-dunărean. Studiul limbii latine şi a istoriei 
Romanilor a dovedit cronicarilor moldoveni din secolul al XVII-lea şi scriitorilor ardeleni 
din cel de-al XVUI-lea că neamul românesc se coboară din vechii stăpîni ai lumii. De ce nu 
am admite că Aromînii îşi datoresc conştiinţa latinităţii lor studiului limbii latine şi al istoriei 
romane în Universităţile italiene? 

Cînd Aromînii au emigrat în Statele Habsburgilor la sfîrşitul secolului al XVIITlea şi începutul 
celui de-al XlX-lea şi au venit în contact cu şcoala istorico-filologică a fraţilor lor romîni din 
Ardeal, conştiinţa lor latină trebuie să fi fost formată. Aşa ni explicăm de ce mare parte din ei, 
de şi ar fi avut interes să treacă drept Greci în Austria şi Ungaria, s-au lepădat de elenism şi au 
îmbrăţişat cu toată căldura causa romînismului. Nu putem înţelege pe Constantin Ucuta, pe 
Mihail Boiagi şi pe Gheorghe Roja, dacă nu ţinem samă de convingerea cu privire la originea 
lor latină, pe care o vor fi căpătat, cu mult înainte, Aromînii, printr-un îndelungat contact 
intelectual cu lumea italiană. 

In 1831, Cousinery, fost consul al Franciei la Salonic, vorbind despre Aromîni,va face următoarea 
afirmaţie: „Ii recunoşti mulţămită limbii lor; ei vorbesc şi acum latina, şi, dacă îi întrebi: de ce 
naţie sînteţi?, răspund cu mîndrie: Romini („... ils repondent avec fierte: Roumari ’).” 20 
Dînd aceste cîteva sugestii cu privire la direcţia pe care ar trebui să o urmeze istoriografia 
noastră pentru a lămuri formarea conştiinţii latine la Aromîni, nu avem pretenţia că am dat 
un răspuns definitiv întrebării puse de însuşi titlul studiului de faţă. Problema aceasta merită 

însă o deosebită atenţie. Cercetările istorice ne conving din ce în ce că viaţa românească a 
pulsat intens, în secolele trecute, în Peninsula Balcanică. Archivele italiene ascund tot trecutul 
economic şi cultural al Romînilor din Sudul Dunării. Sîntem, cu toată convingerea, pentru o 
cit mai stăruitoare cercetare a lor. 

Avem datoria să reconstituim trecutul ramurii sud-dunărene a neamului nostru, dîndu-i locul 
pe care îl merită în marea istorie a latinităţii orientale. 

